abura
Abura er veddet fra to arter i træslægten Mitragyna (synonymer Fleroya, Hallea m.fl.): M. stipulosa og M. ciliata. De tilhører krapfamilien (Rubiaceae) og stammer fra de vestafrikanske sumpskove.
Begge arter er 35-40 m høje stedsegrønne træer med en stamme indtil 95 cm i diameter, næsten uden brætrødder og uden sidegrene.
Abura-ved er let, blødt og lyst gulbrunt til lyst rødbrunt undertiden med en lille mængde gråligt kerneved; veddet er velegnet til f.eks. laboratorieborde, da det er syreresistent. Styrken er noget mindre end bøgeved.
Adskillige alkaloider er blevet isoleret fra Mitragyna stipulosa. Nogle af disse viste hypotensive, bedøvende og tarm- og livmoderkontraktive egenskaber. Blad- og barkekstrakter af M. stipulosa viste antibakteriel aktivitet mod Staphylococcus aureus, Escherichia coli, Bacillus subtilis og Pseudomonas aeruginosa, hvilket understøtter brugen i traditionel medicin som antiseptisk middel til behandling af sår.